
NOTĂ INTRODUCTIVĂ

Cetăţenia europeană a fost definită  prin Tratatul asupra Uniunii Europene, semnat în 1992 la Maastricht, ca reprezentând o inovaţie conceptuală majoră în ceea ce priveşte Uniunea Europeană.  Incluzând drepturi, obligaţii şi participarea la viaţa politică, cetăţenia europeană vizează consolidarea imaginii şi a identităţii Uniunii Europene şi implicarea mai profundă a cetăţeanului în procesul de integrare europeană.

Conform articolului 17, paragraful 1 al Tratatului de la Amsterdam, este cetăţean al Uniunii Europene orice persoană care are cetăţenia unui stat membru. Cetăţenia Uniunii vine în completarea cetăţeniei naţionale şi nu o înlocuieşte. Conform acestor prevederi, cetăţenii europeni se bucură de drepturi şi trebuie să respecte obligaţiile prevăzute în Tratatul CE.

Printre drepturile de care beneficiază cetăţenii europeni se află şi drepturile electorale, care ridică unele probleme specifice. 

Tratatul de la Amsterdam recunoaşte cetăţenilor rezidenţi     într-un alt stat membru şi care nu au cetăţenia acelui stat dreptul de a participa în statul membru de reşedinţă, ca alegători sau candidaţi, la alegerile pentru Parlamentul European şi la alegerile locale (articolul 19, paragraful 1).

Pentru exercitarea acestor drepturi, Consiliul Uniunii Europene a adoptat două directive, conţinând prevederi detaliate ce urmează a fi aplicate de statele membre: Directiva 93/109 privind alegerile pentru Parlamentul European şi Directiva 94/80/EC pentru alegerile locale.

Tema acestui studiu o reprezintă numai dreptul de vot al străinilor  la  alegerile locale.

II. Directiva Consiliului UNIUNII EUROPENE 94/80/CE din 19 decembrie 1994 

În anul 1994, Consiliul Uniunii Europene a adoptat Directiva 94/80/CE
 (modificată prin Directiva Consiliului 96/30/CE
 din 13 mai 1996) privind stabilirea detaliată a modalităţilor conform cărora cetăţenii Uniunii  care sunt rezidenţi într-un stat membru, fără a deţine cetăţenia  acestuia, pot să-şi exercite în acel stat dreptul de vot şi dreptul de a fi aleşi în alegerile locale.

Această directivă a fost concepută pentru a elimina cerinţa referitoare la cetăţenie care, în mod uzual, era aplicată în majoritatea statelor membre pentru alegerile locale. Ea nu a afectat însă reglementările din fiecare stat membru referitoare la dreptul de vot şi dreptul de a fi aleşi al cetăţenilor proprii care şi-au stabilit reşedinţa în afara teritoriului naţional sau al cetăţenilor proveniţi din state terţe care sunt rezidenţi în acel stat.

Conform articolului 2 al Directivei, alegeri locale sunt alegerile care se desfăşoară prin sufragiu universal direct şi prin care sunt desemnaţi membrii unei adunări reprezentative şi, dacă este cazul, potrivit legislaţiei fiecărui stat membru, conducătorul şi membrii executivului unei colectivităţi  locale de bază. Conform prevederilor din document, prin colectivitate locală de bază se înţeleg entităţile  administrative care, potrivit legislaţiei fiecărui stat membru, au organe  alese prin sufragiu universal direct şi sunt competente să administreze, la nivelul de bază al organizării politice şi administrative, pe răspundere proprie, unele probleme locale.

Aceeaşi directivă  defineşte lista electorală ca fiind registrul oficial al tuturor alegătorilor cu drept de vot într-o anumită colectivitate locală de bază sau într-una din circumscripţii, stabilit şi ţinut la zi de către autoritatea competentă potrivit dreptului electoral  al statului membru de reşedinţă, sau registrul populaţiei, dacă acesta menţionează calitatea de alegător. 

Conform directivei, are drept de vot şi de a fi ales  la alegerile locale persoana care:

· este cetăţean al Uniunii Europene (are cetăţenia unui stat membru);

· locuieşte în statul membru în care doreşte să-şi exercite drepturile;

· respectă regulile de exercitare a dreptului de vot şi ale dreptului de a fi ales al cetăţenilor din ţara de reşedinţă (principiile de egalitate şi de nediscriminare între alegătorii şi candidaţii naţionali şi comunitari).

Cetăţenii Uniunii Europene care îndeplinesc aceste condiţii pot vota în alegerile locale în statul membru de reşedinţă, dacă şi-au exprimat dorinţa în acest sens.

În situaţia în care resortisanţii  statului membru de reşedinţă, pentru a fi alegători sau eligibili, trebuie să-şi fi stabilit pe o perioadă minimă reşedinţa pe teritoriul naţional, se consideră că alegătorii şi candidaţii comunitari îndeplinesc această  condiţie atunci când au avut reşedinţa o perioadă echivalentă în alte state membre ale Uniunii. Dacă legislaţia  unui stat membru prevede că propriii săi cetăţeni nu pot fi alegători sau eligibili decât în colectivitatea locală de bază în care îşi au reşedinţa principală, aceeaşi dispoziţie se aplică şi alegătorilor sau candidaţilor proveniţi din alte state membre. 

Dispoziţiile Directivei 94/80 nu se opun reglementărilor naţionale care stabilesc durata minimă de reşedinţă pe teritoriul unei colectivităţi locale de bază pentru a putea vota sau a fi ales.

Legislaţia statelor membre ale Uniunii Europene poate prevedea că doar resortisanţii proprii  sunt eligibili  pentru funcţiile de conducător,  adjunct, supleant, sau membru al colegiului director al executivului unei colectivităţi locale de bază, dacă aceste persoane sunt alese pentru a exercita aceste funcţii pe durata unui mandat (articolul 5 paragraful 3 al Directivei). 
Prevederile din legislaţia naţională referitoare la incompatibilităţi se aplică şi persoanelor rezidente provenite dintr-un stat membru, calitatea de ales local în statul membru de reşedinţă putând fi considerată incompatibilă cu funcţiile exercitate în alte state membre, echivalente cu acelea care antrenează o incompatibilitate în statul membru de reşedinţă. 

Dreptul de vot în statul de reşedinţă poate fi exercitat, în condiţiile stabilite de Directiva 94/80/CE, numai dacă alegătorul îşi manifestă voinţa în acest sens, în statele membre în care votul nu este obligatoriu. Autorităţile locale pot dispune înscrierea din oficiu pe listele electorale a rezidenţilor proveniţi din alte state membre. Pentru a fi înscrişi pe listele electorale, cetăţenii Uniunii proveniţi din alte state membre trebuie să îndeplinească aceleaşi condiţii ca şi alegătorii naţionali. În plus, li se mai poate cere un document de identitate valabil şi o declaraţie prin care  să-şi precizeze cetăţenia şi adresa  din statul membru de reşedinţă.  În cazul schimbării locului de reşedinţă în acelaşi stat membru, alegătorul rezident va fi înscris pe lista electorală a noii colectivităţi locale de bază, în aceleaşi condiţii ca şi un alegător naţional. 

La depunerea candidaturii pentru alegerile locale, candidatul rezident provenit dintr-un alt stat membru trebuie să îndeplinească aceleaşi condiţii ca şi candidatul naţional. În plus, i se mai poate solicita o declaraţie formală privind cetăţenia şi adresa din statul membru de reşedinţă. 

Legislaţia statului de primire poate să conţină dispoziţii prin care:

· să se solicite candidatului să declare că nu este decăzut din dreptul de a fi ales în statul membru de origine;

· candidatul să prezinte, în caz de îndoială asupra conţinutului declaraţiei sale sau dacă legislaţia unui stat membru impune acest lucru, înainte sau după scrutin, o adeverinţă din partea autorităţilor administrative competente din statul membru de origine care să certifice că acesta nu este decăzut din dreptul de a fi ales în acel stat sau că autorităţile nu sunt la curent cu o asemenea decădere;

· candidatul să prezinte un document de identitate valabil;

· candidatul să precizeze în declaraţie că nu exercită o funcţie incompatibilă;
· candidatul să precizeze ultima sa adresă din statul membru de origine.
În  situaţia neînscrierii pe listele electorale sau a refuzului de a înregistra candidatura, persoana în cauză poate recurge la calea de atac prevăzută de legislaţia statului de reşedinţă pentru alegătorii şi candidaţii naţionali.

Articolul 12 al directivei prevede posibilitatea unei derogări de la principiul potrivit căruia la alegerile locale toţi cetăţenii Uniunii sunt consideraţi resortisanţi naţionali. Astfel, termenul minim de reşedinţă în statul în care au loc alegerile poate fi mărit, dacă numărul alegătorilor străini care au îndeplinit vârsta de vot depăşeşte 20% din populaţia totală cu drept de vot. 

Prin Directivă a fost instituită obligaţia pentru Comisia Europeană de a prezenta periodic, la intervale de 6 ani, rapoarte, Parlamentului European şi Consiliului, în care să verifice persistenţa motivelor care justifică derogările. 

REGLEMENTĂRI  PRIVIND Dreptul de vot al străinilor LA alegerile locale în unele STATE MEMBRE ale Uniunii Europene
AUSTRIA

Cadrul legal:

· Constituţia Federaţiei Austriece din 1929 (modificată prin Legea federală 1013/1994)

· Reglementări de la nivelul fiecărui land

Articolul 117 din Constituţia federală prevede ca landurile să îşi poată mări corpul electoral, de exemplu prin renunţarea la exigenţa ca reşedinţa în localitate să fie reşedinţă principală. În schimb, el exclude situaţia ca un land să acorde drept de vot străinilor, pentru că acest drept aparţine numai cetăţenilor austrieci şi resortisanţilor statelor membre ale Uniunii Europene.

BeLGIA

Cadrul legal:

· Constituţia Belgiei din 1831, cu modificările ulterioare

· Legea din 19 martie 2004 privind ocrotirea dreptului de vot al străinilor în alegerile comunale
Prin revizuirea constituţională din 1998, articolului 8 din Legea fundamentală i s-a adăugat un nou aliniat referitor la dreptul de vot al cetăţenilor Uniunii Europene ce nu au cetăţenie belgiană,   transpunându-se astfel Directiva 94/80/CE.

“Prin lege se poate acorda drept de vot cetăţenilor Uniunii Europene care nu au cetăţenie belgiană, conform obligaţiilor internaţionale şi supranaţionale ale Belgiei”
.

Acest drept de vot poate fi obţinut şi de către rezidenţii din Belgia care nu sunt resortisanţi ai unui stat membru al Uniunii Europene, în condiţiile şi conform modalităţilor stabilite prin lege.

Pentru aplicarea acestor dispoziţii constituţionale a fost adoptată Legea din 19 martie 2004 privind ocrotirea dreptului de vot al străinilor în alegerile comunale. Această lege, care a intrat în vigoare la 3 mai 2004, dă drept de vot în alegerile municipale străinilor care sunt rezidenţi în Belgia de cel puţin 5 ani.

Aceştia trebuie să facă dovada următoarelor condiţii:

· să facă o cerere scrisă în comuna unde îşi au reşedinţa principală,  menţionând cetăţenia şi adresa lor, prin care    să-şi asume angajamentul scris de a respecta Constituţia, legile belgiene şi convenţiile de protecţie a drepturilor omului şi libertăţilor fundamentale;

· să aibă  rezidenţa principală stabilită în Belgia, neîntrerupt, timp de 5 ani, înainte de depunerea cererii.

Resortisanţii statelor membre ai Uniunii Europene sunt eligibili în comuna în care îşi au rezidenţa, ceilalţi străini nebeneficiind de acest drept.

Danemarca

Cadrul legal:

· Legea nr. 348 din 18 mai 2005 privind alegerile locale  

Din 1981, Legea privind alegerile locale acordă drept de vot tuturor străinilor domiciliaţi în Regat de cel puţin trei ani.

Legea nr. 348 din 18 mai 2005 privind alegerile locale, actualmente în vigoare, dă drept de vot în alegerile locale persoanelor care au rezidenţa principală în circumscripţia  comunei sau a districtului  unde au loc alegerile, dacă îndeplinesc una din condiţiile următoare:

· au cetăţenie daneză;

· sunt resortisanţi ai unui stat membru al Uniunii Europene;

· au cetăţenie islandeză sau norvegiană;

· au, timp de trei ani înaintea scrutinului, rezidenţă neîntreruptă pe teritoriul Danemarcei (pentru ceilalţi străini).

Toţi deţinătorii de drept de vot sunt eligibili.

Legea privind alegerile locale acordă aceleaşi drepturi ca şi  cetăţenilor danezi nu numai resortisanţilor ţărilor membre ale Uniunii Europene, dar şi resortisanţilor islandezi şi norvegieni. În schimb, ea subordonează dreptul de vot al celorlalţi străini unei condiţii de durată minime de rezidenţă.

FRANŢA

Cadrul legal:

· Constituţia Franţei din 1958, cu modificările ulterioare

· Legea organică nr. 98-404, din 25 mai 1998, care stabileşte condiţiile de aplicare a articolului 88-3 din Constituţie privind exercitarea de către cetăţenii Uniunii Europene rezidenţi în Franţa, alţii decât resortisanţii francezi, a dreptului de vot şi de a fi aleşi în alegerile municipale

Articolul 88-3 din Constituţie prevede că :

“Sub rezerva reciprocităţii şi potrivit modalităţilor prevăzute de Tratatul privind Uniunea Europeană, semnat la 7 februarie 1992,  dreptul de vot şi dreptul de a fi ales în alegerile locale  poate fi acordat numai cetăţenilor Uniunii care au reşedinţa în Franţa. Aceşti cetăţeni nu pot exercita funcţiile de primar sau de adjunct de primar, şi  nici să participe la desemnarea electorilor pentru alegerile senatoriale şi la alegerea senatorilor. O lege organică […] stabileşte modul de aplicare a prezentului articol”
. 

În Franţa, Directiva 94/80/CE din 19 decembrie 1994 a fost transpusă prin Legea organică nr. 98-404, din 25 mai 1998, care determină condiţiile de aplicare a articolului 88-3 din Constituţie, astfel că resortisanţii ţărilor membre UE au avut drept de vot şi dreptul de a fi aleşi în alegerile municipale pentru prima dată în 2001.

În Franţa există trei categorii de cetăţeni:

· cei care au cetăţenie franceză şi care votează la toate alegerile;

· străinii - cetăţeni ai Uniunii Europene, care votează la alegerile municipale şi europene şi 

· rezidenţii străini extracomunitari, care nu au nici un drept politic.

Irlanda

Cadrul legal:

· Legea electorală din 1992
Începând cu 1963, legea electorală acordă drept de vot străinilor în cadrul alegerile locale.

Iniţial, exercitarea acestui drept era subordonată unei condiţii de rezidenţă de cel puţin şase luni. Legea electorală din 1992 a eliminat această condiţie proprie străinilor, astfel încât, pentru a vota, străinii trebuie să îndeplinească aceleaşi condiţii de rezidenţă în circumscripţie şi de înscriere pe listele electorale ca şi cetăţenii naţionali.

Încă din 1985, legea electorală acordă drept de vot cetăţenilor britanici la alegerile legislative
 şi prevede, ca o condiţie generală, că dreptul de vot la alegerile legislative poate fi acordat şi altor străini, pe bază de reciprocitate.

Italia

Cadrul legal:

· Constituţia Italiei din 1948

· Decretul legislativ din 18 august 2000 privind colectivităţile locale

În articolul 48 din Constituţie se prevede că dreptul de vot  aparţine cetăţenilor italieni:

 “Sunt alegători toţi cetăţenii, femei şi bărbaţi, care au ajuns la majorat.

Votul este personal şi egal, liber şi secret. Exercitarea acestuia este o datorie cetăţenească.”

Conform articolului 10 din Constituţie “condiţia juridică a străinilor este reglementată de lege, în conformitate cu uzanţele  şi tratatele internaţionale”

Cu toate acestea, acordarea  dreptului de vot străinilor nu  a necesitat o revizuire constituţională, ţinând cont de articolul 11 din Constituţie, care prevede că Italia “consimte, în condiţii de egalitate cu alte state, să accepte limitările de suveranitate necesare unui sistem  care să asigure pace şi dreptate între naţiuni[…]”. Astfel, extinderea dreptului de vot la resortisanţii ţărilor membre ale Uniunii Europene este făcută prin adoptarea unui simplu decret legislativ (Decretul legislativ din 18 august 2000 privind colectivităţile locale).

Luxemburg

Cadrul legal:

· Constituţia

· Legea electorală din 18 februarie 2003

Capitolul din Constituţie intitulat “Libertăţile publice şi drepturile fundamentale”, prevede în articolul 9 că:

“Cetăţenia luxemburgheză se dobândeşte, se păstrează şi se pierde conform regulilor determinate prin lege civilă”.

Prin derogare de la aceste prevederi, legea poate acorda exercitarea drepturilor politice străinilor. Astfel, Legea electorală din 18 februarie 2003 acordă drept de vot străinilor care au rezidenţa în Luxemburg de cel puţin 5 ani.

Condiţiile cerute acestora sunt:

· să aibă vârsta de 18 ani împliniţi până în ziua alegerilor inclusiv;

· să deţină un titlu de sejur legal;

· să se bucure de drepturile civile şi să nu fie decăzut din  dreptul de vot în Marele Ducat sau în statul membru de origine;

· să aibă domiciliul în Marele Ducat şi să fie rezident de cel puţin 5 ani în momentul în care a cerut înscrierea pe listele electorale.

De la intrarea în vigoare a Legii electorale din 18 februarie 2003, resortisanţii unui stat membru al Uniunii Europene cărora  le fusese acordat anterior dreptul de vot, pot, de asemenea, să se prezinte în calitate de candidaţi la alegerile comunale, cu condiţia să fi locuit timp de 5 ani pe teritoriul luxemburghez la momentul depunerii candidaturii şi sub următoarea  rezervă: în comunele cu mai mult de 3000 de locuitori unde alegerile se desfăşoară pe bază de scrutin pe listă, majoritatea candidaţilor care figurează pe liste trebuie să aibă cetăţenie luxemburgheză. 

Ceilalţi străini nu sunt eligibili.

 MAREA  BRITANIE

Cadrul legal:

· Legea privind reprezentarea poporului (Representation of the People Act) din 1983;

· Legea din 1972 privind colectivităţile teritoriale.

Articolul 1 din Legea privind reprezentarea poporului (Representation of the People Act)
, din 1983, dă drept de vot la alegerile legislative şi cele locale irlandezilor, ca şi cetăţenilor statelor membre din Commonwealth, cu condiţia ca aceştia să aibă cel puţin 18 ani şi să fie înscrişi pe listele electorale. Articolul 2 acordă în aceeaşi măsură dreptul de vot în alegerile locale resortisanţilor statelor membre ale Uniunii Europene, alţii decât cei ai Irlandei.

În conformitate cu Legea din 1972 privind colectivităţile  teritoriale, resortisanţii statelor membre ale Commonwealth pot deţine mandate elective locale în aceleaşi condiţii ca şi cetăţenii britanici.

Olanda

Cadrul legal:

· Constituţia

· Legea electorală din 28 septembrie 1989

Articolul 130 din Constituţie, care a fost introdus în urma modificării adoptate în 1983, prevede că: 

“ Legea poate acorda rezidenţilor care nu au cetăţenia olandeză dreptul de a alege membrii consiliilor municipale şi dreptul de a fi aleşi ca membrii într-un consiliu municipal, cu condiţia ca aceştia să îndeplinească condiţiile minime cerute rezidenţilor care au cetăţenie olandeză”.

În aplicarea acestei dispoziţii constituţionale, Legea electorală a fost modificată în 1985, pentru a permite  străinilor să voteze în alegerile municipale din 1986.

Articolul B3 din Legea electorală actualmente în vigoare prevede că membrii consiliilor municipale sunt aleşi de către persoanele care, în ziua depunerii candidaturii, sunt înscrise ca rezidente în localitatea respectivă şi care, în ziua alegerilor, au împlinit vârsta de 18 ani.

Acest articol se aplică tuturor străinilor. Cu toate acestea, în ceea ce priveşte rezidenţii care nu sunt resortisanţi ai unui stat membru al Uniunii Europene, articolul precizează că aceştia sunt obligaţi să îndeplinească două condiţii:

· să  deţină un titlu de sejur legal şi

· să fie, în ziua depunerii candidaturii, rezident în Olanda fără întrerupere de cel puţin 5 ani, având în toată această perioadă un titlu de sejur.

O excepţie fac membrii corpului diplomatic şi consular, aflaţi la post în Olanda şi  soţul/soţia acestora, care nu dispun de drept de vot.

Legea privind comunele subordonează eligibilitatea străinilor aceloraşi condiţii de rezidenţă, ea reluând exact aceleaşi  condiţii prevăzute în legea electorală pentru acordarea dreptului de vot. 

În ceea ce priveşte alegerile pentru autorităţile de la nivelul provinciilor, legea electorală prevede numai dreptul de vot al cetăţenilor olandezi.

PORTUGALIA

Cadrul legal:

· Constituţia Portugaliei din 25 aprilie 1976, cu modificările ulterioare

· Legea  privind alegerile locale

Primul aliniat al articolului 15 din Constituţie prevede că străinii rezidenţi în Portugalia dispun de aceleaşi drepturi ca şi cetăţenii portughezi.

Al doilea aliniat al aceluiaşi articol menţionează că prevederea  precedentă nu se aplică drepturilor politice pe care Constituţia le rezervă  doar cetăţenilor portughezi (dreptul de vot şi dreptul  de a fi ales).

Al treilea aliniat prevede o  excepţie de la dispoziţiile celui de al doilea aliniat. El permite asimilarea resortisanţilor statelor de limbă portugheză cu cetăţenii portughezi, pentru toate alegerile:

 “O lege poate, sub condiţie de reciprocitate, să acorde cetăţenilor statelor  de limbă portugheză care sunt rezidenţi permanenţi în Portugalia anumite drepturi de care nu dispun  străinii”.

Nu face parte dintre aceste drepturi acordate cetăţenilor statelor  de limbă portugheză dreptul de a deţine anumite funcţii publice cât şi următoarele două mandate elective: Preşedinte al Republicii şi Preşedinte al Adunării Republicii. 

Al patrulea aliniat al art. 15 prevede aceeaşi excepţie, de această dată, pentru ceilalţi străini, dar numai pentru alegerile locale:

„Legea poate, sub rezerva de reciprocitate, atribui străinilor care sunt rezidenţi pe teritoriul naţional dreptul de vot în alegerile locale, ca şi dreptul de a fi aleşi”.

Legea  privind alegerile locale

În aplicarea articolului 15 din Constituţie, legea organică privind alegerile locale acordă drept de vot  nu numai resortisanţilor statelor membre ale Uniunii Europene, dar şi, sub condiţie de reciprocitate: 

· resortisanţilor statelor de limbă portugheză, cu condiţia ca cei interesaţi să aibă rezidenţa permanentă în Portugalia de cel puţin 2 ani şi 

· celorlalţi străini care au rezidenţa permanentă în Portugalia de cel puţin 3 ani.

Eligibilitatea este subordonată aceloraşi condiţii, dar durata minimă de rezidenţă este de 4 şi respectiv, de 5 ani. 

Legea precizează că listele cu statele ale căror cetăţeni se pot afla în cele două situaţii sunt publicate în Jurnalul Oficial:

· Lista ţărilor  ai căror cetăţeni au dreptul de vot în alegerile locale portugheze cuprinde actualmente următoarele ţări:

· Brazilia şi Arhipelagul Capului Verde, pentru ţările vorbitoare de limbă portugheză şi

· Argentina, Chile, Estonia, Israel, Norvegia, Peru, Uruguay şi Venezuele, pentru celelalte ţări.

· Lista ţărilor  ai căror cetăţeni sunt eligibili în alegerile locale portugheze  este limitată la următoarele ţări:

· Brazilia şi Arhipelagul Capului Verde, pentru ţările vorbitoare de limbă portugheză şi

· Peru şi Uruguay, pentru celelalte ţări. 

Spania

Cadrul legal:

· Constituţia Spaniei din 20 noiembrie 1978;

· Legea alegerilor generale din 19 iunie 1985;

Articolul 13 din Constituţie prevede că: 

“În Spania, străinii se bucură de libertăţile publice pe care le garantează Constituţia, în condiţiile stabilite de tratate şi legi.

Numai spaniolii sunt titulari ai drepturilor recunoscute de articolul 23, cu excepţia cazurilor de  reciprocitate, reglementate de un tratat sau o lege  privind dreptul de sufragiu activ sau pasiv la alegerile municipale”.
Dreptul de vot face parte din drepturile recunoscute la articolul 23, articol care prevede: “Cetăţenii au dreptul să participe la rezolvarea problemelor de interes public, direct sau prin reprezentanţi liber aleşi, prin vot universal, în alegeri periodice”.

În aplicarea articolului 13 din Constituţie, Legea electorală generală, din 19 iunie 1985, prevede că dreptul de vot aparţine  spaniolilor, cu specificarea că dreptul de vot pentru alegerile municipale poate fi acordat  şi resortisanţilor străini rezidenţi în Spania, sub condiţia reciprocităţii stabilite printr-un tratat. Această lege prevede, de asemenea, că străinii titulari ai dreptului de vot sunt eligibili în alegerile municipale. 

Legea organică din 11 ianuarie 2000 privind drepturile şi libertăţile străinilor din Spania reia aceeaşi formulare, precizând că reciprocitatea poate rezulta dintr-o lege sau dintr-un tratat.

În virtutea principiului reciprocităţii, Spania a încheiat, în 1989 şi 1990, acorduri cu Olanda, Danemarca, Norvegia şi Suedia, pentru ca cetăţenii acestor patru ţări să poată participa la alegerile municipale, după trei ani de rezidenţă în Spania.

După transpunerea Directivei 94/80 prin care s-a lărgit dreptul de vot pentru toţi resortisanţii din statele membre ale Uniunii Europene, un singur acord, cel încheiat cu Norvegia, a rămas aplicabil. 

Spania a semnat cu mai multe ţări din America Latină tratate de prietenie şi de cooperare în cadrul cărora fiecare din cele două părţi se angajează să acorde dreptul de vot, în alegerile municipale, cetăţenilor din cealaltă ţară. Asemenea tratate au fost semnate cu Argentina (1988), Chile (1990) şi Uruguay (1992). 

Suedia

Cadrul legal:

· Legea nr. 900 din 1990 privind alegerile municipale

Din 1975, legea privind alegerile municipale acordă drept de vot străinilor domiciliaţi de cel puţin 3 ani în Suedia. 

Legea privind alegerile municipale, Legea nr. 900 din 1990, actualmente în vigoare, dă drept de vot în alegerile locale persoanelor care sunt rezidente în circumscripţia comunelor, dacă îndeplinesc una din următoarele condiţii:

· au cetăţenie suedeză sau sunt resortisanţi ai unui stat membru al Uniunii Europene;

· au  cetăţenie irlandeză sau norvegiană;

· sunt înregistraţi în cartoteca naţională a rezidenţilor cu cel puţin trei ani înaintea scrutinului. Această condiţie echivalează în general cu o durată de rezidenţă de 4 ani, ţinând cont  de termenul necesar înscrierii în cartotecă.

Toţi deţinătorii de drept de vot sunt eligibili.

Aşadar, conform legii privind alegerile municipale se asimilează  cu cetăţenii suedezi nu numai resortisanţii statelor membre ale Uniunii Europene, dar şi resortisanţii islandezi şi norvegieni. Pe de altă parte, legea subordonează dreptul de vot al celorlalţi străinilor unei condiţii de durată minimă de rezidenţă. 

CONCLUZII

Examinarea ţărilor analizate relevă faptul că acestea pot fi grupate în patru categorii:

I. Franţa, Germania, Austria şi Italia nu acordă străinilor dreptul de vot. 

În aceste ţări dreptul de vot în alegerile locale este acordat doar resortisanţilor statelor membre ale Uniunii Europene. Au fost întreprinse tentative de extindere a dreptului de vot şi la ceilalţi străini, dar acestea au eşuat.

II. Spania, Portugalia şi Marea Britanie acordă dreptul de vot resortisanţilor din anumite ţări.

Constituţiile Spaniei şi Portugaliei prevăd că dreptul de vot  poate fi acordat străinilor pe bază de reciprocitate. 

În Spania, această dispoziţie, cuprinsă şi în legea alegerilor generale, a permis acordarea dreptului de vot olandezilor, danezilor, norvegienilor şi suedezilor, înainte de transpunerea directivei 94/80/CE din 19 decembrie 1994. Ea continuă să acorde dreptul norvegienilor de a participa la alegerile locale, deşi Norvegia nu face parte din Uniunea Europeană. 

În Portugalia funcţionează acelaşi principiu al reciprocităţii. Acestea se aplică diferit, resortisanţilor statelor de limbă portugheză cerându-li-se o durată minimă de sejur mai mică.

Marea Britanie acordă dreptul de a participa la alegerile locale cetăţenilor irlandezi, cât şi resortisanţilor tuturor statelor membre ale Commonwealth.

III. Belgia, Danemarca, Luxemburg, Olanda, Suedia ocrotesc dreptul de vot al tuturor străinilor care au rezidenţa pe teritoriul lor, după o perioadă de timp.

Suedia, Danemarca, Olanda, Luxemburg şi Belgia au extins dreptul de vot în alegerile locale tuturor străinilor în 1975, 1981, 1983, 2003 şi 2004. Acest drept este subordonat unei durate minime de rezidenţă cuprinse între 3 şi 5 ani.

IV. Irlanda nu subordonează dreptul de vot acordat străinilor unei perioade minime de rezidenţă.

Începând cu 1963, Legea electorală dă drept de vot străinilor în alegerile locale. Iniţial, exercitarea dreptului de vot era subordonată unei condiţii de rezidenţă în Irlanda de cel puţin 6 luni. Legea electorală din 1992 a eliminat această condiţie proprie străinilor, astfel încât aceştia din urmă trebuie de acum înainte să îndeplinească aceleaşi condiţii de rezidenţă în circumscripţie şi de înscriere pe listele electorale ca şi cetăţenii proprii. 
� Publicată în JOCE nr. L368 din 31 decembrie 1994.


� Publicată în JOCE nr. L122/14 din 22 mai 1996.


� Belgia a fost condamnată de Curtea de Justiţie în cadrul unei acţiuni pentru neîndeplinirea obligaţiei comunitare, deoarece nu a transpus în dreptul intern Directiva 94/80/CE (Hotărârea din 9 iulie 1998 în cauza C-323/97, Rec, I, p. 4281). Ulterior, Belgia s-a conformat, iar rezidenţii comunitari aflaţi în această ţară au putut participa pentru prima dată la alegerile din octombrie 2000.


� Articolul 8 aliniatul 2 din Constituţia Belgiei.


� Încă din 1974, dreptul de vot în alegerile locale a fost acordat resortisanţilor ţărilor scandinave (Finlanda, Islanda, Norvegia şi Suedia).


� Articol introdus în Constituţie prin revizuirea din 25 iunie 1992.


� În acelaşi mod, legea engleză acordă irlandezilor dreptul de vot la alegerile legislative.


� Legea cuprinde procedura electorală atât pentru alegerile generale cât şi pentru cele locale.

